รู้จักร้านนี้จากรีวิวของคุณทองบอย (user: Goldenboy) และเพื่อนวงในคนอื่นๆ เห็นว่ามีของหวานและโทสต์อร่อยๆไม่แพ้ร้านดัง ในราคามิตรภาพ เลยต้องขอตามมาชิมดูค่ะ

ร้านจะอยู่ที่ยูเนี่ยนมอลล์ชั้น 4 ใกล้บันไดเลื่อนฝั่งที่ติดกับเซนทรัลลาดพร้าว มีที่นั่งเป็นสัดส่วน พนักงานยิ้มแย้มแจ่มใส เต็มใจให้บริการค่ะ

เมนูจะมีทั้งเบเกอรี่พวกเค้กต่างๆ เครื่องดื่ม และของหวานทานคู่ไอศครีมอย่างบราวนี่ ชอคลาวา สตรอเบอรี่บอมบ์ และโทสต์ที่เราตั้งใจมาชิมในครั้งนี้ค่ะ

เมนูที่สั่ง
Honey toast ราคา 129 บาท เป็นโทสต์ขนาดปานกลางที่มาพร้อมไอศครีมวนิลลาตกแต่งเป็นรูปน้องหมีน่ารักๆ ทานคู่วิปครีม อัลมอนด์ และน้ำผึ้ง
+ รสชาติ ตัวขนมปังกรอบนอกนุ่มในชุ่มเนยพอสมควร แต่ไม่ค่อยร้อนและแปลกที่เวลาเคี้ยวจะได้กลิ่นขนมปังเหมือนว่าเก็บไว้นานแล้ว แต่ก้อไม่แน่ใจว่าเป็นปกติของที่นี่รึเปล่านะคะ เพราะทานร้านอื่นยังไม่เคยเจอ ส่วนไอศครีมรสวนิลลาหมดเลยได้มาเป็นน้องหมีชาเขียวแทน ซึ่งเนื้อเนียนดีหอมชาเขียวใช้ได้ แต่ค่อนข้างละลายไปหน่อยค่ะ

สรุป ส่วนตัวยังเฉยๆกับโทสต์ที่นี่นะคะ คิดว่ายังมีที่อื่นถูกใจมากกว่า แต่ก้อยังมีของหวานหน้าตาน่าสนใจอื่นๆให้ลองมาชิมอีกหลายเมนู รวมทั้งเค้กที่เป็นที่ชื่นชอบของใครหลายคนด้วยค่ะ


